Benfisk
Benfisk har fået deres navn, fordi skelettets knogler er forbenede. Det er langt den artsrigeste gruppe og er, hvad man almindeligvis anser for fisk. Benfiskene kan være meget forskellige af udseende, men grundlæggende er deres anatomi ret ens.
Hvor intet andet er nævnt, gælder det, der er skrevet under overskriften „Tilpasninger“ tidligere i kapitlet specielt for benfisk. Derfor skal det her kun nævnes, at benfiskene adskiller sig fra rundmunde og bruskfisk ved det forbenede skelet, skæl i huden, leddelte finnestråler, ofte svømmeblære og et gællelåg.
Der findes omkring 24.000 arter af benfisk i hele verden, og af disse findes 180 i de danske farvande, hvis man medregner gæsterne.
Værket Naturen i Danmark i fem bind udkom i årene 2006-2013. Teksten ovenfor er kapitlet Benfisk.